寄題睡軒
作者：王安石
朝代：宋

paragraphs: 劉侯少慷慨，天馬脫馽羈。
一官不得意，州縣老委蛇。
新居當中條，牆屋稍補治。
疏軒以睡名，從我遠求詩。
朝廷法令具，百吏但循持。
又况佐小邑，有才安所施。
賦租如簿領，獄訟了鞭笞。
翛然即高枕，於此樂可知。
王官有空谷，隠者常棲遲。
拂榻夢其人，亦足慰所思。
嗟予久留連，竊食坐無爲。
浩歌臨西風，更欲往從之。